Die klub vir drenkelinge | News24
Die klub vir drenkelinge
DITword vertel dat êrens aan die ruwe kus van Skotland daar eeue gelede baie skepe was wat op die rotse gestrand het. Baie mense is in die storms dood. Die inwoners van die naaste dorpie stig toe 'n lewensredders groep. Baie mense is so gered.
Die naaste kerk was egter die enigste plek groot genoeg om die drenkelinge tydelik te huisves. Op 'n dag kla iemand oor hoe vuil die kerk se matte darem nou deesdae lyk met al die mense wat gered word.
Die groepie vrywilligers besluit toe om 'n klubhuis te bou. Daar sal die drenkelinge geakkommodeer kan word.
Soos dit maar gaan is daar eers verwarmers, toe lugreëling, toe biljarttafels, ensomeer, in die klubhuis geïnstalleer.
Al minder mense is egter gered. Vandag staan daar 'n lang ry klubhuise vir drenkelinge langs daardie kus, maar niemand word meer gered nie.
Dink u die storie is absurd?
Dink bietjie hieroor? Waarom is ons kerk? Is dit nie ook om te soek en te red die wat deur die sondemag en storms van die lewe verwoes word nie?
Hoeveel kerke kan sê dat dit hulle hooftaak is?
Of is die instandhouding van die "klub" eerste prioriteit? Behoort ons aan geestelike klubs of aan die kerk van Jesus Christus wat gekom het om te soek en te red wat verlore is? Jesus reik in Matteus 9:9-13 uit na 'n tollenaar Matteus.
Tollenaars was destyds die randfigure, die gehate mense van die samelewing. Hulle het die kerk se matte "vuil gemaak" by wyse van spreke.
Jesus sê dat Hy gekom het vir die wat siek is. God verwag van ons barmhartigheid en nie offers nie. Egte godsdiens is nie in die eerste plek die regte liedere wat ons sing of die regte manier van bid nie.
Dis of ons soos Jesus vreemdelinge verwelkom in ons kerke. Die Fariseërs, die kerkleiers in Jesus se tyd, wou mooier reddingsklubs bou.
Hulle wou nie meer hul hande vuilmaak om geestelike drenkelinge (mense wat fisies en geestelik onrein is) te red nie.